Ular kuchli jala vaqtida toshqin suvlari uchun mo‘ljallangan quvurga kirib olgan. Foto: Namangan viloyati FVB Qamchiq dovonida namanganlik ikki ayol jasadi topilgani haqida xabarlar tarqaldi. Namangan viloyati FVB matbuot xizmati bunga munosabat bildirdi. Ma’lum bo‘lishicha, 7 iyul kuni M-39 Guliston-Bo‘ka-Angren-Qo‘qon va Andijon orqali — O‘sh avtomobil yo‘lining Toshkent-vodiy yo‘nalishida ikki ayol (ularning ikkisi ham 23 yoshda bo‘lgan) tog‘ balandligidagi yirik shoxli mollarini sog‘ish uchun ketayotgan bo‘lgan. Soat 19:20 dan 19:27 gacha kuchli jala yog‘ishi kuzatilgan. Ayollar esa bu paytda sel toshqin suvlari uchun maxsus mo‘ljallangan 1200 diametrli temir quvur ichiga kirib olgan. Shu vaqtda 40−50 metr kub miqdoridagi sel kelib, ayollarni quvur ichidan «Rezaksoy»ning 400 metr oqimi bo‘ylab olib ketgan. Soyni sel massasidan tozalash jarayonida ularning jasadi topilgan. Hozirda IIB tezkor-tergov guruhi tomonidan dastlabki tergovoldi surishtiruv ishlari olib borilmoqda.